আইনি জটিলতায় ‘ট্রিপল আর’ মুক্তি পেল না আজ

দক্ষিণের দুই সুপারস্টার রামচরন ও জুনিয়র এনটিআর অভিনীত বহুপ্রতীক্ষিত ছবি ‘রুদ্রম রণম রুধিরাম’ বা ‘ট্রিপল আর’ আইনি জটিলতায় আটকে গেছে। বাহুবলী খ্যাত পরিচালক এস এস রাজমৌলি পরিচালিত এই ছবির বিরুদ্ধে তেলেঙ্গানা উচ্চ আদালতে মামলা দায়ের করেছেন সংশ্লিষ্ট রাজ্যের পশ্চিম গোদাভারি জেলার এক শিক্ষার্থী। তার দাবি কমারাস ভীমা ও আলুরি সীতারামা রাজু, এই দুই বীরযোদ্ধাকে নিয়ে তৈরি এই ছবিতে ইতিহাসকে বিকৃত করে দেখানো হয়েছে। তাই ওই শিক্ষার্থীর দাবি ছবিটির সেন্সর সার্টিফিকেট বাতিল করে মুক্তি স্থগিত করা হোক। যেহেতু এটি জনস্বার্থ মামলা তাই চিফ জাস্টিস বেঞ্চে এর শুনানি হবে বলে জানা গেছে। এ বিষয়ে ছবির নির্মাতাদের পক্ষ থেকে কোনরকম বিবৃতি পাওয়া যায়নি। দুই বীরযোদ্ধাকে নিয়ে এই ছবির কেন্দ্রীয় চরিত্রে অভিনয় করেছেন জুনিয়র এনটিআর এবং রামচরণ। এছাড়াও অন্যান্য চরিত্রে আছেন বলিউডের আলিয়া ভাট,অজয় দেবগন এবং হলিউডের রে স্টেভেনসন, অলিভিয়া মরিস ও অ্যালিসন ডুডি।

প্রসঙ্গত, ২০২০ সালে জুলাই নাগাদ ট্রিপল আর ছবিটির মুক্তির তারিখ নির্ধারণ করা হয়েছিল। কিন্তু করোনার কারণে তা পিছিয়ে যায়। মহামারীর কারণে শুটিং বন্ধ থাকায় পরবর্তী সময় অক্টোবর মাসে মুক্তির তারিখ নির্ধারণ করেন নির্মাতারা। কিন্তু সেটিও পরিবর্তন করে এবছর ৭ জানুয়ারি অর্থাৎ আজ করার কথা ছিল। কিন্তু আইনি জটিলতার জন্য আজ ট্রিপল আর মুক্তি পেল না। একমাত্র সময় বলতে পারে বহু প্রতীক্ষিত এই বিগ বাজেট ছবি কবে মুক্তি পাবে।